कृषि वैज्ञानिकों ने सफेद मक्खी से कपास बचाने के सुझाए उपाए
चौधरीचरण सिंह हरियाणा कृषि विश्वविद्यालय में कपास में सफेद मक्खी के प्रबंधन पर कार्यशाला का आयोजन किया गया। कार्यशाला में विभिन्न विभागों के अध्यक्षों सहित फतेहाबाद, सिरसा, जींद, हिसार तथा भिवानी जिलों के कृषि उपनिदेशक तथा कृषि विज्ञान केन्द्रों के वरिष्ठ संयोजक एवं कपास अनुभाग के वैज्ञानिक शामिल हुए। अध्यक्षता अनुसंधान निदेशक डॉ. एसएस सिवाच ने की।
कपास में सफेद मक्खी के नियंत्रण के लिए पिछले वर्ष की तरह इस वर्ष भी कृषि वैज्ञानिकों तथा कृषि विभाग अधिकारियों को मिलकर कार्य करने पर बल दिया। उन्होंने कहा कृषि विभाग द्वारा जिला स्तर पर कृषि अधिकारियों, कीटनाशी विक्रेताओं तथा किसानों को प्रशिक्षणों के माध्यम से जागरूक किया जाना चाहिए। शहरों गांवों में मुख्य स्थानों पर पोस्टर, बैनर आदि लगाकर कपास में सफेद मक्खी की रोकथाम के लिए मुख्य बिन्दुओं पर किसानों का ध्यान आकर्षित करना चाहिए। कपास अनुभाग के अध्यक्ष डॉ. आरएस सांगवान ने पिछले वर्ष की भांति इस वर्ष भी फरवरी से लेकर अक्टूबर माह तक सफेद मक्खी का साप्ताहिक आधार पर सर्वेक्षण करने तथा अप्रैल के प्रथम पखवाड़े से 15 मई तक कपास की बिजाई सुनिश्चित करने को कहा। उन्होंने कहा कि सफेद मक्खी के प्रकोप से बचने के लिए देसी कपास को बढ़ावा दिया जाए। उन्होंने पिछले वर्ष उगाई गई बीटी कपास से प्राप्त अच्छी पैदावार तथा इसकी रोग प्रतिरोधी किस्मों के बारे में बताया।
hin_Deva awa_Deva hin_Deva